ai4bharat/Pralekha huggingface dataset:
பஞ்சாயத்து ராஜ் அமைச்சகம்
பஞ்சாயத்துக்களை வலுப்படுத்த மாநிலங்களுக்கு மத்திய அரசின் ஆதரவு
நாடாளுமன்றத்தின் மாநிலங்களவையில் உறுப்பினரின் கேள்விக்கு எழுத்துப்பூர்வமாக பதிலளித்த மத்திய பஞ்சாயத்து ராஜ் இணை அமைச்சர் திரு கபில் மோரேஷ்வர் பட்டீல் கீழ்காணும் தகவல்களை அளித்தார்.
பஞ்சாயத்துகள் மாநிலங்களின் கட்டுப்பாட்டில் வருவதால், உள்கட்டமைப்பு வசதிகளை வழங்குவது மாநிலங்கள்/யூனியன் பிரதேசங்களின் பொறுப்பாகும். இருப்பினும், பஞ்சாயத்துகளுக்கு போதுமான உள்கட்டமைப்பு வசதிகளை வழங்குவதற்காக மத்திய அரசால் பல்வேறு திட்டங்கள் செயல்படுத்தப்படுகின்றன.
2018-19 முதல் செயல்படுத்தப்படும் தேசிய கிராம சுயாட்சி திட்டத்தின் கீழ், கிராம பஞ்சாயத்துகளுக்கான உள்கட்டமைப்பு வசதிகளான கிராம பஞ்சாயத்து பவன்கள், கணினிகள் மற்றும் சாதனங்கள் போன்றவற்றிற்காக பஞ்சாயத்து ராஜ் அமைச்சகம் மாநிலங்களுக்கு நிதியுதவி அளித்து வருகிறது.
மின்-பஞ்சாயத்து மிஷன் மோட் திட்டத்தை அமைச்சகம் செயல்படுத்தி வருகிறது. திட்டமிடல், வரவு செலவுத் திட்டம், செயல்படுத்தல், கணக்கு, கண்காணிப்பு, சமூக தணிக்கை மற்றும் விநியோகம் உள்ளிட்ட பஞ்சாயத்துகளின் செயல்பாட்டின் பல்வேறு அம்சங்களுக்கான பொதுவான பயன்பாடுகளின் தொகுப்பு உருவாக்கப்பட்டுள்ளது.
தேசிய கிராம சுயாட்சி திட்டத்தின் கீழ் தமிழ்நாட்டிற்கு 2018-19-ம் ஆண்டில் ரூ 57.6 கோடியும், 2019-20-ம் ஆண்டில் ரூ 5.3 கோடியும், 2020-21-ம் ஆண்டில் ரூ 56.875 கோடியும், 2021-22-ம் ஆண்டில் ரூ 39.8922 கோடியும் ஒதுக்கீடு செய்யப்பட்டுள்ளது.
15-வது நிதி ஆணையத்தின் கிராமப்புற உள்ளாட்சி அமைப்புகளுக்கான மானியத்தின் கீழ் தமிழ்நாட்டிற்கு 2020-21-ம் ஆண்டில் ரூ 3607 கோடியும், 2021-22-ல் ரூ 2666 கோடியும், 2022-23-ம் ஆண்டில் ரூ 2761 கோடியும், 2023-24-ல் 2791 கோடியும், 2024-25-ல் ரூ 2957 கோடியும், 2025-26-ல் ரூ 2884 கோடியும் என மொத்தம் ரூ 17666 கோடி ஒதுக்கீடு செய்யப்பட்டுள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1779217
நிதி அமைச்சகம்
ஜம்மு-காஷ்மீரில் வருமான வரித் துறை தேடுதல் நடவடிக்கை
ஸ்ரீநகர், குல்மார்க், சோனாமார்க் மற்றும் பாஹல்காமில் உணவகங்கள் நடத்தி வருபவரும், லேயில் ஒரு உணவகத்தைக் கட்டிவருபவருமான தொழிலதிபர் ஒருவர் தொடர்புடைய இடங்களில் தேடுதல் மற்றும் பறிமுதல் நடவடிக்கையில் வருமான வரித் துறை ஈடுபட்டது.
2014-15-ஆம் ஆண்டிலிருந்து அவர் எந்த வரியையும் கட்டாத நிலையில், கடந்த ஆறு வருடங்களில் கணக்கில் வராத சுமார் ரூ 25 கோடி முதலீடு தொடர்பான பல்வேறு ஆவணங்கள், பொருட்கள் ஆகியவை இந்த நடவடிக்கையின் போது பறிமுதல் செய்யப்பட்டன. அசையா சொத்துகள், உணவகங்களின் கட்டுமானம் மற்றும் வீடுகளில் இந்த முதலீடுகள் செய்யப்பட்டிருந்தன.
கடந்த இரண்டு வருடங்களில் சந்தேகத்துக்கிடமான நபர்களிடம் இருந்து ரூ 25 கோடி கடன் வாங்கியிருப்பதும் தேடுதலின் போது தெரியவந்தது. இவரது குழந்தைகள் அமெரிக்காவில் படிப்பதும், இதற்காக வருடத்துக்கு ரூ 25 லட்சம் செலவிடப்படுவதும் கண்டுபிடிக்கப்பட்டது.
மேலும், தனது தாயாருடன் சேர்ந்து அறக்கட்டளை ஒன்றின் மூலம் கல்வியியல் பயிற்சி கல்லூரி ஒன்றையும் இவர் நடத்தி வந்தது கண்டறியப்பட்டுள்ளது. வரி செலுத்த வேண்டிய அளவுக்கு போதுமான வருமானம் இந்த அறக்கட்டளைக்கு இருந்த போதும், அறக்கட்டளை பதிவு செய்யப்படவில்லை.
மேலும் விவரங்களுக்கு, இந்த செய்திக் குறிப்பை ஆங்கிலத்தில் இங்கே படிக்கவும்: https://pib.gov.in/PressReleseDetail.aspx?PRID=1655515
புதிய மற்றும் புதுப்பிக்கத்தக்க எரிசக்தி அமைச்சகம்
மக்களுக்கு எரிசக்தி மற்றும் உணவுப் பாதுகாப்பை வழங்க மத்திய அரசு உறுதிபூண்டுள்ளது- புதுப்பிக்கத்தக்கஎரிசக்தித் துறையில் இந்தியா முன்னேறி வருகிறது: மத்திய இணையமைச்சர் திரு. பகவந்த்கூபா
அனைத்து மக்களுக்கும் எரிசக்தி மற்றும் உணவுப் பாதுகாப்பை வழங்குவதில் மத்திய அரசு உறுதியுடன் உள்ளது என்று புதுப்பிக்கத்தக்க எரிசக்தித் துறை இணையமைச்சர் திரு. பகவந்த் கூபா கூறியுள்ளார்.
மேற்கூரை சூரிய சக்திக்கான தேசிய இணையதளத்தைப் பிரதமர் நரேந்திர மோடி சென்ற ஆண்டு 30.07.2022 அன்று தொடங்கி வைத்தார். இதனையொட்டி இந்தத் தளம் தொடங்கப்பட்டதன் முதலாம் ஆண்டு விழா மற்றும் அகில இந்திய புதுப்பிக்கத்தக்க எரிசக்தி சங்கங்களின்  நிறுவன நாள் நிகழ்ச்சி ஆகியவை கோவாவில் நேற்று  நடைபெற்றது. இதில் கலந்து கொண்டு, மத்திய புதுப்பிக்கத்தக்க எரிசக்தித் துறை இணையமைச்சர் திரு. பகவந்த் கூபா உரையாற்றினார். இந்த நிகழ்ச்சியில் கோவா முதலமைச்சர் டாக்டர் பிரமோத் சாவந்த், கோவா மின்துறை அமைச்சர் திரு சுதின் தவாலிகர் ஆகியோரும் கலந்து கொண்டனர்.
கூட்டத்தில் உரையாற்றிய இணையமைச்சர் திரு பகவந்த் கூபா, 2022 க்குள் 175 ஜிகாவாட் புதுப்பிக்கத்தக்க எரிசக்தித் திறனை அடைய வேண்டும் என்ற இந்தியாவின் இலக்கு, நிர்ணயிக்கப்பட்ட காலக்கெடுவுக்கு முன்பே எட்டப்பட்டதாக குறிப்பிட்டார். இந்த வெற்றியின் அடிப்படையில், 2030 ஆம் ஆண்டிற்குள் 500 ஜிகாவாட் புதுப்பிக்கத்தக்க எரிசக்தித் திறனை எட்டுவதற்கான இந்தியாவின் புதிய இலக்கை பிரதமர் வெளியிட்டிருப்பதாக அமைச்சர் கூறினார். 2070 க்குள் கார்பன் வெளியேற்றத்தை பூஜ்ஜியம் என்ற அளவுக்கு கொண்டு வரும் இலக்கு மற்றும் செயல்திட்டத்தையும் பிரதமர் வெளியிட்டுள்ளதாகவும் அமைச்சர் திரு பகவந்த் கூபா கூறினார்.
எரிசக்தித் துறையில் தன்னிறைவு மற்றும் உள்நாட்டு உற்பத்தியை ஊக்குவிப்பதை நோக்கமாகக் கொண்டு, புதுப்பிக்கத்தக்க எரிசக்தித் துறையில் உற்பத்தியுடன் கூடிய ஊக்கத்தொகை  திட்டங்களை அரசு செயல்படுத்துவதாக அவர் குறிப்பிட்டார். இத்திட்டத்தின் கீழ் ரூ. 19,500 கோடி முதலீட்டில் 65 ஜிகாவாட் திறன் கொண்ட திட்டங்களை செயல்படுத்தி, 2030 ஆம் ஆண்டிற்குள், மொத்தம் 500 ஜிகாவாட் திறனை அடைய இலக்கு நிர்ணயிக்கப்பட்டுள்ளது எனவும் அதில் 280 ஜிகாவாட் சூரிய சக்தி திறன் தொடர்பான திட்டங்கள் எனவும் அமைச்சர் தெரிவித்தார்.
நிகழ்ச்சியில் பேசிய கோவா முதலமைச்சர் டாக்டர் பிரமோத் சாவந்த், பசுமை எரிசக்தித் துறையில் மாநில அரசின் முன்முயற்சிகளை விரிவாக எடுத்துரைத்தார்.
பிரதமர் அலுவலகம்
பிரேசில் நாட்டு கால்பந்தாட்ட ஜாம்பவான் பீலே மறைவுக்கு பிரதமர் இரங்கல்
பிரேசில் நாட்டு கால்பந்தாட்ட ஜாம்பவான் பீலே மறைவுக்கு பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். பீலே-யின் மறைவு உலக விளையாட்டில் நிரப்ப முடியாத வெற்றிடத்தை ஏற்படுத்தியிருப்பதாக பிரதமர் திரு நரேந்திர மோடி கூறியுள்ளார்.
இது குறித்து பிரதமர் வெளியிட்டுள்ள ட்விட்டர் பதிவில் கூறியிருப்பதாவது:
“பீலே-யின் மறைவு உலக விளையாட்டில் நிரப்ப முடியாத வெற்றிடத்தை ஏற்படுத்தியுள்ளது. உலகளாவிய கால்பந்து நட்சத்திரமாக திகழ்ந்த அவர், நாடுகளின் எல்லைகளைத் தாண்டி புகழ்பெற்று விளங்கினார். அவரது மிகச் சிறந்த விளையாட்டு திறன்களும், வெற்றிகளும் வரும் தலைமுறையினருக்கு எப்போதும் ஊக்கமளிக்கும். அவரது குடும்பத்தினருக்கும் ரசிகர்களுக்கும் ஆழ்ந்த இரங்கல்கள்” என்று பிரதமர் தமது ட்விட்டர் பதிவில் தெரிவித்துள்ளார்.
திறன் மேம்பாடு மற்றும் தொழில் முனைவோர் அமைச்சகம்
பிரதமரின் தேசிய தொழில் பழகுநர் மேளா மே 8 அன்று 200க்கும் மேற்பட்ட மாவட்டங்களில் நடைபெறும்
திறன் இந்தியா திட்டத்தின் கீழ் இந்திய இளைஞர்களுக்கு தொழில் வாய்ப்புகளை அதிகரிக்கும் பிரதமர் திரு நரேந்திர மோடியின் தொலைநோக்குப் பார்வையின் ஒரு பகுதியாக, திறன் மேம்பாடு மற்றும் தொழில்முனைவோர் அமைச்சகம் ,மே 8 ஆம் தேதி பிரதமரின் தேசிய தொழிற்பழகுநர் மேளாவை நாடு முழுவதும் 200 க்கும் மேற்பட்ட மாவட்டங்களில் நடத்துகிறது.
உள்ளூர் இளைஞர்களுக்கு பொருத்தமான தொழிற்பயிற்சி வாய்ப்புகளை வழங்குவதற்காக இந்த மேளாவில் பங்கேற்க பல உள்ளூர் நிறுவனங்கள் அழைக்கப்பட்டுள்ளன. இந்நிகழ்ச்சியில் பல்வேறு துறைகளை பிரதிநிதித்துவப்படுத்தும் பல நிறுவனங்கள் பங்கேற்கும். ஒரே தளத்தின் மூலம், பங்கேற்கும் நிறுவனங்கள், திறன்மிக்க பயிற்சியாளர்களுடன் இணைத்து, அவர்களது தகுதிகளை அந்த இடத்திலேயே தேர்வு செய்து, இளைஞர்களின் வாழ்வாதார வாய்ப்புகளை வலுப்படுத்த முடியும்.
தனிநபர்கள் https://www.apprenticeshipindia.gov.in/ ஐப் பார்வையிடுவதன் மூலம் மேளாவிற்குப் பதிவு செய்யலாம். 5-ஆம் வகுப்பு முதல் 12-ஆம் வகுப்பு வரை தேர்ச்சி பெற்றவர்கள் அல்லது திறன் பயிற்சி சான்றிதழ் பெற்றவர்கள் அல்லது ஐடிஐ சான்றிதழ் பெற்றவர்கள் அல்லது டிப்ளமோ முடித்தவர்கள் அல்லது பட்டதாரிகள் இந்தப் பயிற்சி மேளாவில் விண்ணப்பிக்கலாம். விண்ணப்பதாரர்கள் தங்களின் விண்ணப்பத்தின் மூன்று நகல்களையும், அனைத்து மதிப்பெண் பட்டியல்கள் மற்றும் சான்றிதழ்களின் மூன்று நகல்களையும், புகைப்பட அடையாள அட்டை  மற்றும் மூன்று பாஸ்போர்ட் அளவு புகைப்படங்களையும் அந்தந்த இடங்களுக்கு எடுத்துச் செல்ல வேண்டும். ஏற்கனவே பதிவு செய்தவர்கள் உரிய அனைத்து ஆவணங்களுடன் நிகழ்ச்சி நடைபெறும் இடத்திற்குச் செல்லுமாறு கேட்டுக் கொள்ளப்பட்டுள்ளனர்.
ஒவ்வொரு மாதமும் இரண்டாவது திங்கட்கிழமை நாடு முழுவதும் பயிற்சி மேளாக்கள் நடத்தப்படுகின்றன. இந்த மேளாக்களில், தேர்ந்தெடுக்கப்பட்ட தனிநபர்களுக்கு பயிற்சி வாய்ப்புகள் வழங்கப்படுகின்றன.
ஆண்டுக்கு 15 லட்சம் இளைஞர்களுக்கு தொழிற்பயிற்சி மூலம் பயிற்சி அளிக்க அரசு முயற்சித்து வருகிறது. மேலும் இந்தப் பணியை நிறைவேற்ற, நிறுவனங்கள் மற்றும் இளைஞர்களின் பங்கேற்பை அதிகரிக்கும் முயற்சியாக இந்த மேளா நடத்தப்படுகிறது. பங்கேற்கும் நிறுவனங்கள், பல்வேறு வாய்ப்புகள் குறித்து இளைஞர்களுக்கு விழிப்புணர்வை அளிக்கின்றன.
மத்திய பணியாளர் தேர்வாணையம்
யூபிஎஸ்சி தேர்வு முடிவுகள் இறுதி செய்யப்பட்டன
மத்திய அரசு பணியாளர் தேர்வாணையத்தால் நடத்தப்பட்ட தேர்வுகளுக்கான முடிவுகள் 2022-ம் ஆண்டு மே மாதத்தில் இறுதி செய்யப்பட்டுள்ளது. இதில் தேர்வு செய்யப்பட்ட விண்ணப்பதாரர்களுக்கு தபால் மூலம் முடிவுகள் தனித்தனியே தெரிவிக்கப்பட்டுள்ளது.
மேலும் விவரங்களுக்கு கீழ்க்காணும் இணைப்பை காணவும்:
https://static.pib.gov.in/WriteReadData/specificdocs/documents/2022/jun/doc202261765801.pdf
பெருநிறுவனங்கள் விவகாரங்கள் அமைச்சகம்
2019 நிறுவனங்கள்  அவசரச் சட்டத்தை பிறப்பிக்க மத்திய அமைச்சரவை ஒப்புதல்
நிறுவனங்கள்  அவசரச் சட்டம் 2019-ஐ பிறப்பிக்க பிரதமர் திரு நரேந்திர மோடி தலைமையிலான மத்திய அமைச்சரவை இன்று ஒப்புதல் அளித்தது. இந்த அவசரச் சட்டத்திற்கு பதிலாக நாடாளுமன்றத்தில் ஒரு மசோதாவை தாக்கல் செய்யவும் ஒப்புதல் அளிக்கப்பட்டுள்ளது. நிறுவனங்கள் சட்டம் 2013-ன்கீழ், வரும் குற்றங்களை ஆய்வு செய்த குழுவின் பரிந்துரைகளின் அடிப்படையில் இந்த ஒப்புதல் அளிக்கப்பட்டுள்ளது. நிறுவனங்கள் நிர்வாகத்தில் உள்ள சிக்கலான இடைவெளிகளை சரிசெய்யவும், நிறுவனங்கள் சட்டம் 2013-ல் குறிப்பிடப்பட்டுள்ள கட்டமைப்பை நடைமுறைப்படுத்தவும் இது உதவும்.
பாதுகாப்பு அமைச்சகம்
இந்தியக் கப்பற்படையும்  அமெரிக்கக் கப்பற்படையும்  மேற்கொண்ட சால்வெக்ஸ் எனப்படும் அழிவுக் காப்பு மற்றும் வெடிக்கும் ஆயுதங்களை அகற்றும் பயிற்சி
இந்தியக் கப்பற்படையும் அமெரிக்கக் கப்பற்படையும் மேற்கொண்ட அழிவுக் காப்பு மற்றும் வெடிக்கும் ஆயுதங்களை அகற்றும்  பயிற்சி, சால்வெக்ஸ் ஜூன் 26 முதல் ஜூலை 06 வரை கொச்சியில் நடத்தப்பட்டது. இந்தப் படைகள் 2005 ஆம் ஆண்டு முதல் கூட்டாக அழிவுக் காப்பு மற்றும் இஒடி பயிற்சிகளில் பங்கேற்று வருகின்றன. இதில் இந்தியக் கப்பற்படையின் ஐஎன்எஸ் நிரீக்ஷக், அமெரிக்கக் கப்பற்படையின் சால்வர் ஆகிய கப்பல்களும் அடங்கும்.
10 நாட்களுக்கும் மேலாக, இரு நாடுகளின் நீச்சல் குழுக்களும் கடல்சார் மீட்பு பற்றிய அனுபவங்களைப் பகிர்ந்து கொண்டனர் மற்றும் நிலத்திலும் கடலிலும் வெடிக்கும் ஆயுதங்களை அழித்தல் செயல்பாடுகளின் பல்வேறு அம்சங்களில் கூட்டாகப் பயிற்சி பெற்றனர்.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
தேசிய நெடுஞ்சாலைகளில் பாதசாரிகளின் பாதுகாப்பு
இந்திய சாலைகள், காங்கிரசின் சட்டங்கள், அமைச்சகத்தின் விதிமுறைகள், உரிய சர்வதேச சட்டங்கள் மற்றும் தொழில்முறை நடைமுறைகள், ஆகியவற்றின் அடிப்படையில், தேசிய நெடுஞ்சாலைகள் அமைக்கப்பட்டு பராமரிக்கப்பட்டு வருகின்றன. அமைச்சகம், சாலைப்பாதுகாப்புக்கு குறிப்பாக, பாதசாரிகளின் பாதுகாப்புக்கு முன்னுரிமை அளித்து வருகிறது. சாலைகளில் நடைபாதைகளை உயர்த்துதல், பாதசாரிகளுக்கு பாதுகாப்பான தடுப்புகள் அமைத்தல், சாலைகளில் நடுப்பாதை பிரிப்பான்கள் ஆகியவை விதிமுறைகளின்படி அமைக்கப்படுகின்றன. இவை தவிர, பாதசாரிகள் பாதுகாப்பு உட்பட பல்வேறு பாதுகாப்பு அம்சங்கள் குறித்த சுற்றறிக்கைகளையும் அமைச்சகம் வெளியிட்டு வருகிறது.
நடைபாதை பாலங்கள், சுரங்கப்பாதைகள் ஆகியவை நெடுஞ்சாலை மேம்பாட்டுத் திட்டங்களின் ஒருபகுதியாக அமைக்கப்படுகின்றன. தமிழகத்தில் 3 நடைமேம்பாலங்களை அமைக்க ரூ.5.52 கோடி ஒதுக்கப்பட்டுள்ளது.
மக்களவையில், மத்திய சாலைப்போக்குவரத்து மற்றும் நெடுஞ்சாலைத்துறை அமைச்சர் திரு நிதின் கட்கரி எழுத்து மூலம் அளித்த பதிலில் இத்தகவல் தெரிவிக்கப்பட்டுள்ளது
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கொவிட்-19 தடுப்பூசி எண்ணிக்கை 219.04 கோடியைக் கடந்தது
இந்தியாவில் கொவிட்-19 தடுப்பூசியை பொறுத்தவரை இன்று காலை 7 மணி நிலவரப்படி 219.04 கோடிக்கும் அதிகமான  டோஸ்கள் செலுத்தப்பட்டுள்ளன
12-14 வயதிற்குட்பட்டோருக்கான கொவிட்-19 தடுப்பூசி, 16 மார்ச் 2022 முதல் செலுத்தப்பட்டு வருகிறது. இதுவரை, ஏறத்தாழ 4.10 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது. 18-59 வயதுடையவர்களுக்கு கொவிட்-19 முன்னெச்சரிக்கை தவணை தடுப்பூசி செலுத்தும் பணி 10 ஏப்ரல் 2022 அன்று தொடங்கியது..
இந்தியாவில் தற்போது சிகிச்சை பெறுவோரின் எண்ணிக்கை 27,374 மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.06 சதவீதமாக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.75 சதவீதமாக உள்ளது. கடந்த 24 மணி நேரத்தில் 2,654 பேர் குணமடைந்துள்ளனர். பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,40,60,198.
இந்தியாவில் கடந்த 24 மணி நேரத்தில் 1,957 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 2,76,125 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 89.73 கோடி  வாராந்திரத் தொற்று 1.21 சதவீதமாக உள்ளது. தினசரித் தொற்று விகிதம் 0.71 சதவீதமாக பதிவாகியுள்ளது.
வடகிழக்குப் பகுதி வளர்ச்சி அமைச்சகம்
வடகிழக்குப் பகுதியின் கைவினைக் கலைகளை ஊக்குவித்தல்
வடகிழக்குப் பகுதி கைவினைப் பொருட்கள் மற்றும் கைத்தறி மேம்பாட்டுக் கழகமான என்.இ.எச்.எச்.டி.சி, வடகிழக்கு பிராந்தியத்தின்  கைவினைப்பொருட்களுக்குச் சிறந்த சந்தை வாய்ப்புகளை ஏற்படுத்தித் தருகிறது. இதன் மூலம், அப்பகுதிக் கைவினைக் கலைஞர்களுக்கு பொருளாதார, கலாச்சார மற்றும் சமூக வாய்ப்புகளை உருவாக்குவதை நோக்கங்களாகக் கொண்டுள்ளது.
என்.இ.எச்.எச்.டி.சி தமது இ-காமர்ஸ் இணையதளமான https://purbashree.com என்ற தளத்தை அறிமுகப்படுத்தியதுடன் மொபைல் விற்பனை நிலையங்களை இயக்குகிறது. அமேசான், இந்தியா மார்ட், டிரேட் இந்தியா, பிளிப்கார்ட், கோகூப், ஜிஇஎம் மற்றும் ஈ.டி.எஸ்.ஒய் ஆகிய நிறுவனங்கள், கைவினைக் கலைஞர்களை இந்தியா மற்றும் வெளிநாடுகளில் உள்ள சந்தைகளுடன் இணைக்கின்றன. வடிவமைப்பு, தொழில்நுட்ப மேம்பாடு, சந்தைப்படுத்தல் ஒத்துழைப்பு போன்றவை தொடர்பாக என்.இ.எச்.எச்.டி.சி பல்வேறு நிறுவனங்களுடன் 30 க்கும் மேற்பட்ட புரிந்துணர்வு ஒப்பந்தங்களில் கையெழுத்திட்டுள்ளது;
திறன் மேம்பாடு மற்றும் தொழில்முனைவோர் அமைச்சகத்தின் திறன் இந்தியா என்ற முதன்மை திட்டத்தின் கீழ் தேசிய திறன் மேம்பாட்டு கவுன்சிலில்  ஒரு பயிற்சி கூட்டு நிறுவனமாக  என்.இ.எச்.எச். டி.சி பதிவு செய்யப்பட்டுள்ளது.
பழங்குடியினர் விவகாரங்கள் அமைச்சகத்தின் கீழ் செயல்படும் பழங்குடியினர் கூட்டுறவு விற்பனை மேம்பாட்டு சம்மேளனம் , வடகிழக்கு பிராந்தியத்தைச் சேர்ந்த பழங்குடியினர் தயாரிப்புகளை சந்தைப்படுத்தல் திட்டத்தை செயல்படுத்துவதற்காக என்.இ.எச்.எச்.டி.சி உடன் கூட்டு சேர்ந்துள்ளது.
கடந்த மூன்று ஆண்டுகளில் என்.இ.எச்.எச்.டி.சி-யின் விற்பனை:
2020-21 - ரூ. 105.87 லட்சம்;
2021-22 – ரூ. 369.22 லட்சம்
2022-23 – ரூ. 565.22 லட்சம்
இத்தகவலை வடகிழக்குப் பகுதி மேம்பாட்டுத்துறை அமைச்சர் திரு ஜி.கிஷன் ரெட்டி இன்று மாநிலங்களவையில் எழுத்துப்பூர்வமாக அளித்த பதிலில் தெரிவித்துள்ளார்.
தகவல் மற்றும் ஒலிபரப்பு அமைச்சகம்
அறியப்படாத மணிப்பூர் குறித்து தெரிந்து கொள்ளும் வாய்ப்பை ஐஎப்எப்ஐ வழங்குகிறது
53 வது இந்திய சர்வதேச திரைப்பட விழாவில் இடம் பெற்றுள்ள மணிப்பூர் மாநில அரங்கில் திரைப்படத் தயாரிப்பாளர்கள், நடிகர்கள், இயக்குநர்களை படப்பிடிப்பிற்காக அம்மாநிலத்திற்கு ஈர்க்கும் அம்சங்கள் இடம்பெற்றுள்ளன.
இந்த ஆண்டு திரைப்பட விழா மணிப்பூரி சினிமாவின் பொன்விழாவைக் கொண்டாடுகிறது. 1972 ஆம் ஆண்டு ஏப்ரல் 9 ஆம் தேதி, முதல் மணிப்பூரி திரைப்படம், மாதங்கி வெளியிடப்பட்டது. இதை டெப்குமார் போஸ் இயக்கியிருந்தார். ஐந்து தசாப்தங்களாக மணிப்பூரி சினிமாவின் பயணம் வியக்கத்தக்கதாக வளர்ந்துள்ளது.
திரைப்பட விழாவில் முதன்முறையாக, மாநிலங்களில் திரைப்படத் துறையை ஊக்குவிக்க, பல மாநில அரசுகள் ஃபிலிம் பஜாரில் தங்கள் அரங்குகளை நிறுவியுள்ளன. பீகார், மணிப்பூர், பஞ்சாப், உத்தரபிரதேசம், உத்தரகாண்ட், மகாராஷ்டிரா, தமிழ்நாடு, ஜார்கண்ட், மத்தியப் பிரதேசம், குஜராத், சத்தீஸ்கர், தில்லி, புதுச்சேரி போன்ற மாநிலங்கள் தங்கள் அரங்குகளை நிறுவியுள்ளன.
மணிப்பூர் அரங்கின் கருப்பொருள் ‘அறியப்படாத மணிப்பூர் ’. இது முக்கியமாக மணிப்பூர் மாநில திரைப்பட மேம்பாட்டு சங்கத்தால் நிர்வகிக்கப்படுகிறது. மணிப்பூரின் வரலாறு, தொல்பொருள், கலாச்சாரம், இயற்கை பாரம்பரியத்தை ஆராய வளரும் திரைப்பட தயாரிப்பாளர்களை இது அழைக்கிறது. திரைப்பட தயாரிப்பாளர்களை ஈர்ப்பதும், மாநிலத்தை சிறந்த திரைப்படம் தயாரிக்கும் இடமாக வளர்ப்பதுமே இதன் நோக்கமாகும்.
லோக்டக் ஏரி, உலகின் ஒரே மிதக்கும் தேசிய பூங்காவான கெய்புல் லாம்ஜாவோ தேசிய பூங்கா போன்ற இயற்கை அழகை இந்த அரங்கு காட்சிப்படுத்துகிறது. உலகிலேயே முழுக்க முழுக்க பெண்களால் நடத்தப்படும் ஒரே சந்தையான இமா மார்க்கெட் போன்ற கலாச்சார அதிசயங்களும் இந்த அரங்கில் காட்சிப்படுத்தப்படுகின்றன.
மணிப்பூர் மாநில திரைப்பட மேம்பாட்டு சங்கத்தின் செயலாளரான சுன்சு பச்சஸ்பதிமயும், மணிப்பூரி கலாச்சாரம் கதை சொல்லும் பாரம்பரியத்தைக் கொண்டுள்ளது என்பதை விளக்கினார்.
கலாசாரத்துறை அமைச்சகம்
முதலாவது ஜி20 கலாச்சாரப் பணிக்குழுக் கூட்டம் மத்தியப்பிரதேச மாநிலம் கஜூராஹோவில் நாளை தொடங்குகிறது.
முதலாவது ஜி20 கலாச்சாரப் பணிக்குழுக் கூட்டம் மத்தியப்பிரதேச மாநிலம் கஜூராஹோவில் நாளை தொடங்குகிறது. இக்கூட்டம் பிப்ரவரி 22-ம் தேதி தொடங்கி 25-ஆம் தேதிவரை நடைபெற உள்ளது.
மத்திய கலாச்சாரம், சுற்றுலாத் துறை அமைச்சர் திரு. ஜி.கிஷன் ரெட்டி, மத்தியப் பிரதேச முதலமைச்சர் திரு. சிவராஜ் சிங் சௌஹான், சமூக நீதி மற்றும் அதிகாரமளித்தல் துறை அமைச்சர் டாக்டர் வீரேந்திர குமார், கலாச்சாரத் துறை இணை அமைச்சர் திருமதி. மீனாட்சி லேகி ஆகியோர் மஹாராஜா சத்ரஸல் மாநாட்டு மையத்தில் தீர்வு: பொக்கிஷங்களை திரும்ப பெறுதல் என்ற கண்காட்சியை நாளை தொடங்கிவைக்க உள்ளனர்.
கஜூராஹோ விமான நிலையத்தில் பிரதநிதிகள் பதாய், ராய் ஆகிய நாட்டுப்புறத் கலைகளுடன் வரவேற்கப்படுவார்கள்.
இக்கூட்டத்தின முதல்நாளில் சர்வதேச சிறுதானியங்கள் ஆண்டு 2023-ஐ கொண்டாடும் வகையில் சிறுதானிய மனிதர் என்று அழைக்கப்படும் பத்மஸ்ரீ திரு நெக் ராம் அழைக்கப்பட்டுள்ளார்.
இக்கூட்டத்தை தொடர்ந்து கஜூராஹோ நடனம் உட்பட கலாச்சார நிகழ்ச்சிகளுக்கு ஏற்பாடு செய்யப்பட்டுள்ளது. இக்கூட்டத்தில் 125க்கும் மேற்பட்ட பிரதிநிதிகள் பங்கேற்க உள்ளனர்.
உறுப்புநாடுகள் மற்றும் சர்வதேச அமைப்பு பிரதிநிதிகளுடன் நான்கு பணிக்குழு அமர்வுக்கு திட்டமிடப்பட்டுள்ளது.
(AP/IR /JJ/KRS
(Visitor Counter : 121
சுகாதாரம் மற்றும் குடும்ப நலத்துறை அமைச்சகம்
பிகாரில் தீவிர மூளை அழற்சி நோய் சிகிச்சைக்கான ஆயத்த நிலை குறித்து காணொலி மூலம் அமைச்சர் டாக்டர் ஹர்ஷ் வர்த்தன் ஆய்வு
தீவிர மூளை அழற்சி நோய் பாதிப்பைக் கட்டுப்படுத்துதல் மற்றும் சிகிச்சைக்கு பிகார் மாநிலத்துக்கு அனைத்து உதவிகளையும் மத்திய அரசு அளிக்கும் என்று டாக்டர் ஹர்ஷ் வர்த்தன் இன்று உறுதி அளித்தார். பிகாரில் அத்திட்டத்தின் செயல்பாடு குறித்து, அந்த மாநில சுகாதாரத் துறை அமைச்சர் திரு மங்கள் பாண்டேவுடன் காணொலி காட்சி மூலம் கலந்து பேசிய போது அமைச்சர் இந்த உத்தரவாதத்தை அளித்தார். பிகாரில் கள நிலையில் உள்ள நிலவரங்கள் குறித்து அமைச்சர் கேட்டறிந்தார். சுகாதாரம் மற்றும் குடும்ப நலத் துறை இணை அமைச்சர் திரு அஸ்வினி குமார் சௌபேவும் காணொலி காட்சி மூலமான நிகழ்ச்சியில் பங்கேற்றார்.
தீவிர மூளை அழற்சி நோய் பாதிப்பு காரணமாக குழந்தைகள் மரணம் அடைவது பற்றி கவலை தெரிவித்த மத்திய அமைச்சர், ``கோடையில் குறிப்பிட்ட காலத்தில், அதாவது மே 15 முதல் ஜூன் மாதம் வரையிலான நாட்களில் பிகாரில் தீவிர மூளை அழற்சி நோய் பாதிப்பு காரணமாக அதிக எண்ணிக்கையில் குழந்தைகள் மரணம் அடைவது வருத்தம் தருவதாக உள்ளது'' என்று கூறினார். பல துறைகள் மூலமாக, உரிய நேரத்தில் நடவடிக்கைகள் எடுத்தால் சின்னஞ்சிறு குழந்தைகளின் மரணத்தைத் தடுக்க முடியும் என்று அவர் கூறினார். ``தீவிர மூளை அழற்சி நோய் பாதிப்பு நோய்க்கு எதிரான நடவடிக்கை என்பது பழகிய விஷயம், நம் அனைவருக்கம் அது பற்றி நன்கு தெரியும். முன்கூட்டியே நடவடிக்கை எடுத்தல் முன்னெச்சரிக்கை நடவடிக்கை எடுத்தல், முறையான வழியில் நடவடிக்கைகள் எடுத்தல் ஆகியவை தான் தேவை'' என்று அவர் கூறினார். தீவிர மூளை அழற்சி நோய் பாதிப்பு காலத்தில் 2014 மற்றும் 2019ல் பிகார் மாநிலத்துக்கு தாம் சென்றது பற்றி அமைச்சர் குறிப்பிட்டார். அப்போது நிலைமையை நேரில் ஆய்வு செய்து, குழந்தை நோயாளிகளையும் அவர்களுடைய பெற்றோரையும் சந்தித்துப் பேசி, இந்த நோய்க்கான மூலகாரணத்தை கண்டறிய முற்பட்டதையும் அவர் நினைவுகூர்ந்தார்.
(Visitor Counter : 120
சட்டம் மற்றும் நீதித்துறை அமைச்சகம்
நாடு முழுவதும் ஒரே நேரத்தில் தேர்தல் நடத்துவது தொடர்பான உயர்மட்டக் குழுவின் முதல் கூட்டம் நடைபெற்றது
நாடு முழுவதும் ஒரே நேரத்தில் தேர்தல் நடத்துவது தொடர்பான பிரச்னைகள் குறித்து ஆராய்ந்து அதன் மீது பரிந்துரைகளை வழங்குவதற்காக செப்டம்பர் 2ஆம் தேதி உயர்மட்டக் குழு அமைக்கப்பட்டது.
உயர்மட்டக்குழுவின் முதல் கூட்டம் அதன் தலைவர் முன்னாள் குடியரசுத் தலைவர் திரு ராம்நாத் கோவிந்த் தலைமையில் இன்று நடைபெற்றது. கூட்டத்தில், மத்திய உள்துறை அமைச்சரும், கூட்டுறவுத் துறை அமைச்சருமான அமித் ஷா, மத்திய சட்டம் மற்றும் நீதித் துறை இணையமைச்சர் அர்ஜூன் ராம் மேக்வால் ஆகியோர் பங்கேற்றனர்.
மேலும்,, மாநிலங்களவை முன்னாள் எதிர்க்கட்சித் தலைவர் குலாம் நபி ஆசாத், 15-வது நிதி ஆணையத்தின் முன்னாள் தலைவர் என்.கே.சிங், மக்களவையின் முன்னாள் பொதுச் செயலாளர் டாக்டர் சுபாஷ் சி.காஷ்யப், முன்னாள் தலைமை ஊழல் கண்காணிப்பு ஆணையர் சஞ்சய் கோத்தாரி உள்ளிட்டோரும் பங்கேற்றனர்.
மூத்த வழக்கறிஞர் ஹரிஷ் சால்வே இணைய வழியில் கூட்டத்தில் கலந்து கொண்டார். மக்களவை தனிப்பெரும் கட்சியின் எதிர்க்கட்சித் தலைவர் ஆதிர் ரஞ்சன் சவுத்ரி இந்த கூட்டத்தில் கலந்து கொள்ளவில்லை.
உயர்மட்டக் குழுவின் தலைவர் திரு ராம்நாத் கோவிந்த் குழு உறுப்பினர்களை வரவேற்று பேசியதுடன் கூட்டத்தின் நிகழ்ச்சி நிரலில் இடம் பெற்றுள்ள அம்சங்கள் குறித்து விளக்கினார்.
அங்கீகரிக்கப்பட்ட தேசிய அரசியல் கட்சிகள், மாநில அரசியல் கட்சிகள், நாடாளுமன்றத்தில் பிரதிநித்துவம் கொண்ட அரசியல் கட்சிகள், பிற அங்கீகரிக்கப்பட்ட மாநில அரசியல் கட்சிகள் ஆகியவற்றிடம் நாட்டில் ஒரே நேரத்தில் தேர்தல் நடத்துவது குறித்து ஆலோசனைகள், கருத்துக்களைப் பெறுவது தொடர்பான கூட்டத்துக்கு அழைப்பு விடுக்க உயர்மட்டக்குழு கூட்டத்தில் முடிவு செய்யப்பட்டது.
மேலும், நாடு முழுவதும் ஒரே நேரத்தில் தேர்தல் நடத்துவது குறித்து இந்திய சட்ட ஆணையம் தனது ஆலோசனைகள், கருத்துக்களை தெரிவிக்கவும் குழு அழைப்பு விடுக்க உள்ளது.
PIB Headquarters
தமிழக முன்னாள் அமைச்சர் திரு கே அன்பழகன் மறைவுக்குக் குடியரசு துணைத் தலைவர் இரங்கல் தெரிவித்துள்ளார்
தமிழக முன்னாள் அமைச்சரும், திராவிட இயக்கத்தின் மூத்தத் தலைவரும், திமுக பொதுச் செயலாளருமான திரு கே அன்பழகன் மறைவுக்குக் குடியரசு துணைத் தலைவர் திரு எம் வெங்கய்ய நாயுடு தமது ஆழ்ந்த இரங்கலை தெரிவித்துள்ளார்.
ஆழ்ந்த புலமையால் நன்கறியப்பட்ட திரு அன்பழகன், சமூக நலன், கல்வி, நிதித்துறையின் அமைச்சராக சிறப்புமிக்க பணியாற்றியவர் என்று திரு நாயுடு இரங்கல் செய்தியில் குறிப்பிட்டுள்ளார். அடித்தள மக்கள் மேம்பாட்டிற்காக அவர் எப்போதும் பாடுபட்டவர் என்றும் கூறியுள்ளார்.
அவரை இழந்து வாடும் குடும்பத்தினருக்கு இதயபூர்வமான இரங்கலைத் தெரிவிப்பதாகக் குடியரசு துணைத் தலைவர் கூறியுள்ளார்.
ஜல்சக்தி அமைச்சகம்
இந்தியா, பங்களாதேஷ், நேபாள், மியான்மர் மணடலத்தில் ஆற்று டால்பின்களின் பாதுகாப்பை மேம்படுத்தி மண்டலக் கூட்டுறவுக்கு வழிவகுக்க இந்த நாடுகளின் நிபுணர்கள் ஒன்றிணைந்துள்ளனர்
"ஆறுகளின் ஆரோக்கியச் சூழல் அமைப்பு மற்றும் டால்பின்கள் மீது கோவிட-19 இன் தாக்கத்தை ஆராய்தல்: இந்தியா - பங்களாதேஷ்- மியான்மர் - நேபாள் பகுதியில் தற்போதய நிலவரம் மற்றும் பாறுகாப்பிற்கான எதிர்கால அணுகுமுறை" என்பது குறித்த வலைதளக் கருத்தரங்கத்திற்கு இந்திய உள்நாட்டு மீன் நலச்சங்கம், இந்திய வேளாண் ஆராய்ச்சி சபையின் மத்திய உள்நாட்டு மீன் நல ஆராய்ச்சி நிறுவனம், தூய்மை கங்கை தேசிய இயக்கம், தொழில்ரீதியான மீன் வளப் பட்டதாரிகள் சங்கம், தண்ணீர்ச் சூழல் அமைப்பு சுகாதாரம் மற்றும் மேலாண் நிறுவனம் ஆகியன இணைந்து ஏற்பாடு செய்துள்ளன. ஆசிய மற்றும் தென்அமெரிக்கப் பகுதி நதிகளில் மட்டும் காணப்படும் தனித்த
தன்மை கொண்ட ஆற்று டால்பின்கள் விரைவாக அருகிவருகின்றன.
இந்தியாவின் தேசிய நீர்விலங்கான கங்கை டால்பின்கள் அழிந்துவிடும் அபாயமுள்ள விலங்கினம் என இயற்கைப் பாதுகாப்பிற்கான சர்வதேசச் சங்கம் பிரகடனம் செய்துள்ளது. இந்த வலைதளக் கருத்தரங்கில் இந்த வகை டால்பின்களைப் பாதுகாத்துப் பேணுவதற்கான எதிர்கால வழிவகைகள் குறித்து விவாதிக்கப்பட உள்ளது.
தொழிலாளர் மற்றும் வேலைவாய்ப்பு அமைச்சகம்
ஐந்து முக்கிய அகில இந்திய ஆய்வுகளை மேற்கொள்ளவிருக்கும் அதிகாரிகளுக்கு தொழிலாளர் வாரியம் பயிற்சி
தொழிலாளர் வாரியத்தால் மேற்கொள்ளப்படும் புலம்பெயர் தொழிலாளர்கள் பற்றிய அகில இந்திய ஆய்வு, வீட்டு தொழிலாளர்கள் பற்றிய அகில இந்திய ஆய்வு, தொழில்முறையாளர்களால் உருவாக்கப்படும் வேலை வாய்ப்புகள் பற்றிய அகில இந்திய ஆய்வு, போக்குவரத்துத் துறையில் உருவாக்கப்படும் வேலைவாய்ப்புகள் பற்றிய அகில இந்திய ஆய்வு, காலாண்டு நிறுவன அடிப்படையிலான அகில இந்திய வேலைவாய்ப்பு ஆய்வு ஆகிய அகில இந்திய ஆய்வுகள் தொடர்பாக மத்திய தொழிலாளர் மற்றும் வேலைவாய்ப்பு அமைச்சகத்தின் கீழ் செயல்படும் சண்டிகரின் தொழிலாளர் வாரியம் 20-ஆம் தேதி பயிற்சிக்கு ஏற்பாடு செய்திருந்தது.
வல்லுநர் குழுவின் தலைவர் பேராசிரியர் எஸ் பி முகர்ஜி, உப தலைவர் டாக்டர் அமிதாப் குண்டு, தொழிலாளர் வாரிய தலைமை இயக்குநர் திரு. டிபிஎஸ் நெகி ஆகியோர் இந்த பயிற்சியை வழங்கினார்கள்.
தொழிலாளர் வாரியத்தைச் சேர்ந்த அதிகாரிகள்/ அலுவலர்கள், ஏழு மண்டல அலுவலகங்களைச் சேர்ந்த அதிகாரிகளும், பல்வேறு மாநில அரசுகளின் அலுவலர்களும் 3 நாட்கள் நடைபெறும் இந்த முகாமில் விரிவான பயிற்சியை மேற்கொள்வார்கள்.
நாடு முழுவதும் கள ஆய்வுகளை மேற்கொள்ளும் அதிகாரிகளுக்கு வழங்கப்படும் பயிற்சிகளுக்கு முன்னோட்டமாக இந்த பயிற்சி முகாம் நடைபெற்றது.
இந்த பயிற்சி முகாமிற்கு ஏற்பாடு செய்திருந்த பணியாளர்களை திரு. டிபிஎஸ் நெகி பாராட்டியதுடன், இந்த ஐந்து முக்கிய ஆய்வுகளின் மூலம் திரட்டப்படும் தரவுகள் மற்றும் சான்றுகளை அடிப்படையாகக் கொண்ட விஷயங்கள், கொள்கைகளின் தயாரிப்பில் முக்கியப் பங்கு வகிக்கும் என்று குறிப்பிட்டார்.
வீட்டு தொழிலாளர்கள் மற்றும் புலம்பெயர் தொழிலாளர்கள் சம்பந்தமான தரவுகளில் நிலவிய இடைவெளியை பூர்த்தி செய்யவும் இந்த ஆய்வுகளின் மூலம் பெறப்படும் தகவல்கள் உதவிகரமாக இருக்கும் என்றார் அவர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1699928
(Visitor Counter : 122